नई दिल्ली : सीबीएसई बोर्ड के 10वीं का मैथ और 12वीं इकोनॉमिक्स का पेपर लीक मामले में दिल्ली पुलिस जांच में जुटी है लेकिन इस दौरान मुश्किल में वे छात्र हैं जो परीक्षा देने के बाद राहत की सांस ले रहे थे। अब उन्हें नए सिरे से परीक्षा की तैरानी करनी होगी। इस पेपर लीक कांड से कई सवाल खड़े हुए हैं। इस घटना ने सीबीएसई को सवालों के घेरे में खड़ा किया है क्योंकि परीक्षा तंत्र से जुड़े व्यक्ति की मिलीभगत के बिना पेपर लीक होना संभव नहीं है। यह बात भी सामने आई है कि पेपर लीक करने वालों ने सोमवार शाम को 12वीं अर्थशास्त्र की हाथ से लिखी हुई आंसर शीट सीबीएसई ऐकडमिक यूनिट को भेज दी थी। बता दें कि 12वीं अर्थशास्त्र की परीक्षा मंगलवार को थी। ऐसे में सवाल यह खड़ा हो रहा है कि जब एक दिन पहले ही सीबीएसई ऑफिस को लीक पेपर मिला तो परीक्षा रद्द क्यों नहीं कर दी गई?